מיסטר טי

מיסטר טי (באנגלית: Mr. T; נולד כלורנס טוּרוֹ ב-21 במאי 1952) הוא שחקן אמריקאי ומתאבק מקצועי לשעבר, המוכר בזכות תפקידיו כבי. איי בראקוס ב"צוות לעניין" והמתאגרף קלאבר לאנג מ"רוקי 3".

ביוגרפיה
הוא נולד וגדל בדרום שיקגו יחד עם 4 אחיות ו-7 אחים, שיחק פוטבול בתיכון ולמד אמנויות לחימה. זכה במלגת ספורט מטעם אוניברסיטת "פריירי ויו" בטקסס ממנה סולק לאחר שנת לימודים אחת והשלים את לימודיו בשתי מכללות קטנות בשיקגו. לאחר סיום לימודיו שירת מיסטר טי כשוטר צבאי בצבא ארצות הברית וניסה להתקבל לקבוצת הפוטבול גרין ביי פאקרס אך קריירת הפוטבול שלו נקטעה עקב פציעה בברך.

התחלת דרכו בהוליווד הייתה כשומר ראש לכוכבים כמו דיאנה רוס ומייקל ג'קסון והוא אימץ לעצמו הופעה מפחידה שהבולט בה הייתה תספורת ייחודית אותה ראה בתמונה של לוחם מנדינקה אפריקאי בנשיונל ג'יאוגרפיק וכן תכשיטי זהב רבים אותם אהב לענוד. בשנת 1982 כיכב מיסטר טי בתפקיד קלאבר לאנג בסרט רוקי 3 תפקיד שבעקבותיו הגיע לסדרה "צוות לעניין" בה כיכב 5 עונות בתור B.A (לורנס) באראקוס (ראשי תיבות של: Bad Attitude - על שום יחסו הרע לקצינים), מהנדס צבאי בריון של יחידת קומנדו מובחרת.

בשנת 1985 הופיע מיסטר טי ב-WWF ואף התאבק כבן זוגו של האלק הוגאן בקרב הצמדים שסיים את הרסלמניה הראשונה. בשנים שלאחר מכן שיחק מיסטר טי במספר סרטים וסדרות, ביניהם "צמד לעניין".

בשנת 1987, קנה מיסטר טי אחוזה מיוערת בשטח נרחב של שבעה אקר בפרוור הצפוני של שיקגו הקרוי לייק פורסט. למחאת השכנים והעיתונאים, מיסטר טי כרת את החורש הטבעי הנרחב שבאחוזתו, בעצמו, בעזרת מסור שרשרת. הוא סיפר לעיתונאים שהוא "אלרגי לעצים". בעקבות פעולתו זו, חוקק חוק עזר עירוני ביישוב המצריך קבלת רישיון לגדיעת עצים גבוהים בשטח פרטי.

בשנת 1995, הוא אובחן כחולה במחלת הסרטן, שהטיפול בה רושש אותו מרוב כספו (עד שאפילו נאלץ למכור את תכשיטיו הרבים) אך הוא החלים ונהיה נוצרי אדוק. כיום מתגורר מיסטר טי בקליפורניה.

בשנת 2001 שיחק בסרט הפארודיה "קטע מהסרטים".

משפט קליט

המשפט הקליט המזוהה ביותר של מיסטר T הוא I Pity the Fool (בתרגום חופשי לעברית: אני מרחם על השוטה). משפט זה לקוח מן התסריט של הסרט רוקי 3.

קישורים חיצוניים

 עלמה גור, מיסטר טי מתקרב לאלוהים, באתר nrg, 18.05.2009

הערות שוליים

אמני קולומביה רקורדס
שחקני קולנוע וטלוויזיה אמריקאים
מתאבקים מקצוענים אמריקאים
מתאבקי ה-WWE
שיקגו: אישים
מתחרי רוקדים עם כוכבים (ארצות הברית)
אמריקאים שנולדו ב-1952